Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 37. Statuta Grada Šibenika („Službeni glasnik Grada Šibenika“, broj 2/21), Gradsko vijeće Grada Šibenika, na 2. sjednici od 18. srpnja 2025. godine, d o n o s i

**P R A V I L N I K**

**o uvjetima i kriterijima stipendiranja studenata**

**Grada Šibenika**

**I. OPĆE ODREDBE**

Članak 1.

Ovim Pravilnikom se utvrđuju opći uvjeti stipendiranja studenata Grada Šibenika, kategorije i kriteriji za dodjelu stipendija, postupak dodjele te način i uvjeti korištenja stipendija, studenata s prebivalištem na području Grada Šibenika koji redovito studiraju na sveučilišnim (prijediplomskim, diplomskim, integriranim prijediplomskim i diplomskim) ili stručnim studijima (prijediplomskim stručnim studijima i specijalističkim diplomskim stručnim studijima) u Republici Hrvatskoj (u daljnjem tekstu: redoviti studenti).

Izrazi koji se koriste u ovom Pravilniku, a imaju rodno značenje, koriste se neutralno te se odnose jednako na ženski i muški rod.

Članak 2.

Naziv stipendije je: Stipendija Grada Šibenika (u daljnjem tekstu: stipendija)*.*

Sredstva za stipendije osiguravaju se u Proračunu Grada Šibenika, u razdjelu Upravnog odjela za društvene djelatnosti.

**II. OPĆI UVJETI ZA DODJELU STIPENDIJE**

Članak 3.

Pravo sudjelovanja na natječaju za dodjelu stipendija imaju redoviti studenti iz članka 1. stavka 1. ovog Pravilnika:

- koji su državljani Republike Hrvatske s prebivalištem na području Grada Šibenika,

- studenti prve godine koji imaju postignuti opći uspjeh u svakom završenom razredu srednje škole; najmanje 4,20 za studente koji se prijavljuju za stipendiju po kriteriju izvrsnosti, najmanje 4,00 za studente koji se prijavljuju po kriteriju deficitarnosti zanimanja, odnosno najmanje 3,50 za studente koji se prijavljuju za stipendiju prema kriteriju socijalno-ekonomskog statusa,

-studenti viših godina koji imaju prosječnu ocjenu položenih ispita na svim prethodnim godinama studija najmanje 3,50 i najmanje ostvarenih 50 ECTS bodova za svaku završenu akademsku godinu studija (studenti viših godina studija koji se rangiraju prema kriteriju izvrsnosti), odnosno najmanje 3,00 i najmanje ostvarenih 50 ECTS bodova za svaku završenu akademsku godinu studija (studenti viših godina studija koji se rangiraju prema kriterijima deficitarnosti zanimanja i socijalno–ekonomskog statusa),

-koji nisu korisnici druge stipendije ili potpore iz drugih izvora, odnosno koji ne ostvaruje dohotke s osnove radnog odnosa,

-koji ne studiraju na poslijediplomskom studiju,

-koji su redovito upisivali više godine studija (bez ponavljanja),

-koji nisu već do sada koristili i izgubili stipendiju Grada Šibenika zbog toga što nisu redovito upisali sljedeću akademsku godinu, što su prekinuli obrazovanje, što nisu poštivali odredbe ugovora te su svojom voljom otkazali ugovor o stipendiranju.

Pravo na stipendiju može se ostvariti za akademsku godinu koju redoviti student upisuje prvi put.

Pravo na stipendiju ne može ostvariti student za akademsku godinu za koju koristi mirovanje studijske godine.

Student prve godine obvezan je dostaviti svjedodžbu o državnoj maturi, odnosno potvrdu o položenim ispitima državne mature (obvezni predmeti), radi bodovanja u kategoriji stipendije za koju podnosi prijavu na natječaj.

Članak 4.

U sklopu prijave na natječaj za dodjelu stipendije, redoviti studenti iz članka 1. stavka 1. ovog Pravilnika svojim potpisom:

- potvrđuju da su upoznati s odredbama koje propisuju provedbu natječaja i donošenje odluka o dodjeli stipendija,

- daju suglasnost Gradu Šibeniku da se njihovi osobni podatci obrađuju u svrhu prijave za dodjelu stipendije te javne objave redoslijednih listi prijavljenih kandidata za dodjelu stipendije,

- daju suglasnost Gradu Šibeniku da njihove osobne podatke i podatke o članovima kućanstva, po potrebi, tijekom obrade i provjere istih, preuzima iz službenih evidencija tijela državne uprave i drugih nadležnih institucija.

**III. TIJELO KOJE DODJELJUJE STIPENDIJU**

Članak 5.

O dodjeli stipendije odlučuje Povjerenstvo za dodjelu stipendija Grada Šibenika (u nastavku teksta: Povjerenstvo).

Povjerenstvo ima pet članova, koji između sebe biraju predsjednika i zamjenika predsjednika.

Članove Povjerenstva imenuje gradonačelnik Grada Šibenika, na vrijeme od 4 godine.

Članak 6.

Povjerenstvo radi na sjednicama.

Sjednice saziva i vodi predsjednik Povjerenstva, a u slučaju njegove odsutnosti, odnosno spriječenosti, njegov zamjenik.

Sjednica Povjerenstva može se održati ako joj prisustvuje većina od ukupnog broja članova, a odluke donosi većinom od ukupnog broja prisutnih članova. Odluke Povjerenstva potpisuje predsjednik Povjerenstva, odnosno zamjenik predsjednika, ako je on predsjedavao sjednici.

O radu Povjerenstva vodi se zapisnik.

Članak 7.

Povjerenstvo za svoj rad odgovara gradonačelniku Grada Šibenika.

Članak 8.

Stručne i administrativne poslove za Povjerenstvo obavlja Upravni odjel za društvene djelatnosti Grada Šibenika.

**IV. KATEGORIJE STIPENDIJA**

Članak 9.

Stipendije se dodjeljuju posebno za svaku od sljedećih kategorija studenata:

A)redoviti studenti prve godine prijediplomskih sveučilišnih i stručnih studija,

B)redoviti studenti prve godine diplomskih sveučilišnih, integriranih i specijalističkih diplomskih stručnih studija,

C)redoviti studenti viših godina prijediplomskih sveučilišnih i stručnih studija te diplomskih sveučilišnih, integriranih i specijalističkih diplomskih stručnih studija.

Broj stipendija, kategorija i njihov mjesečni iznos za svaku akademsku godinu utvrđuje gradonačelnik Grada Šibenika posebnom Odlukom, sukladno raspoloživim financijskim sredstvima Proračuna.

Gradonačelnik Grada Šibenika za potrebe provođenja postupka natječaja, za svaku pojedinu akademsku godinu, a prije raspisivanja natječaja za dodjelu stipendija, posebnom Odlukom utvrđuje deficitarna zanimanja koja će biti obuhvaćena posebnim kriterijem stipendiranja, na prijedlog Upravnog odjela za društvene djelatnosti Grada Šibenika, kojeg isti sastavlja na temelju Preporuka za obrazovnu upisnu politiku i politiku stipendiranja Hrvatskog zavoda za zapošljavanje.

Članak 10.

Ako je u nekoj od navedenih kategorija definiranim ovim Pravilnikom broj dodijeljenih stipendija manji od broja stipendija raspisanih natječajem, Povjerenstvo može, nakon obrade prijava, proširiti broj stipendija u drugim kategorijama za utvrđenu razliku.

**V. KRITERIJI DODJELE STIPENDIJA**

Članak 11.

Kriteriji za dodjelu stipendija su:

1.izvrsnost u srednjoškolskom obrazovanju ili studiranju,

2.deficitarnost zanimanja te

3.socijalno-ekonomski status.

Studenti mogu sudjelovati u natječaju za dodjelu stipendije samo prema jednom kriteriju u određenoj kategoriji iz članka 9. stavka 1. ovoga Pravilnika.

Za slučaj da se student prijavi na natječaj prema više kriterija iz ovog članka, razmatrat će se ona prijava koja je za studenta povoljnija.

Pravo sudjelovanja na natječaju ima student koji ispunjava posebne uvjete propisane za pojedinu kategoriju stipendije po određenom kriteriju, a koji ispunjava opće uvjete iz članka 3. ovog Pravilnika.

Svaka kategorija stipendije iz članka 9. stavka 1. ovoga Pravilnika, sadrži sljedeće kriterije za dodjelu stipendije, odnosno posebne uvjete razrađene metodologijom bodovanja.

**1. KRITERIJ IZVRSNOSTI U SREDNJOŠKOLSKOM OBRAZOVANJU ILI STUDIRANJU**

Članak 12.

Izvrsnost, u smislu ovoga Pravilnika, predstavlja vidljivo nastojanje studenta za ostvarenjem nadprosječnih rezultata u jednom ili više područja svog interesa.

Student koji udovoljava općim uvjetima iz članka 3. ovoga Pravilnika boduje se prema posebnom uvjetu uspjeha u obrazovanju.

Dodatne bodove za stipendiju prema ovom kriteriju je moguće ostvariti za:

A) ostvarena izvannastavna postignuća u području znanosti i umjetnosti

B) završeno obrazovanje u statusu redovitog učenika dviju srednjih škola

Ako dva ili više studenata imaju jednak broj bodova utvrđen po kriteriju izvrsnosti, prednost ima student s boljim aritmetičkim prosjekom ocjena, odnosno postignutog uspjeha.

* 1. **Uspjeh u obrazovanju prema kriteriju izvrsnosti**

Članak 13.

***Za studente prve godine studija*** -Bodovi se dodjeljuju prema tablici u nastavku na način da se opći uspjeh (prosjek svih ocjena sa svjedodžbe) svake završene godine srednjoškolskog obrazovanja zbraja, a zbroj se dijeli s brojem završenih godina srednjoškolskog obrazovanja:

uspjeh bodovi

5,00-4,90 50

4,89-4,80 45

4,79-4,70 40

4,69-4,60 35

4,59-4,50 30

4,49-4,40 25

4,39-4,30 20

4,29-4,20 15

Studentima prve godine studija koji su završili redovito dvije srednje škole od kojih je jedna umjetnička srednja škola, boduje se isključivo uspjeh općeobrazovnog programa srednje škole koja nije umjetnička.

Broj bodova za studente prve godine studija iz stavka 1. ovog članka se uvećava ovisno o postignutom uspjehu na ispitima državne mature za obvezne predmete kako slijedi:

Viša razina broj bodova

Dovoljan (2) 4

Dobar (3) 6

Vrlo dobar (4) 8

Odličan (5) 10

Osnovna razina broj bodova

Dovoljan (2) 2

Dobar (3) 4

Vrlo dobar (4) 6

Odličan (5) 8

\*Hrvatski jezik će se svim studentima prve godine bodovati kroz ocjene više razine.

***Za studente viših godina studija*** - Bodovi se dodjeljuju prema tablici u nastavku na način da se prosječne ocjene svake završene godine akademskog obrazovanja zbrajaju, a zbroj se dijeli s ukupnim brojem prethodno završenih akademskih godina obrazovanja:

uspjeh bodovi

5,00-4,90 80

4,89-4,80 70

4,79-4,70 60

4,69-4,50 50

4,49-4,30 40

4,29-4,00 30

3,99-3,70 20

3,69-3,50 10

**1.2. Dodatni bodovi prema kriteriju izvrsnosti**

**1.2.1. A) Ostvarena izvannastavna postignuća u području znanosti i umjetnosti**

Članak 14.

Student ostvaruje bodove iz izvannastavnih postignuća u području znanosti i umjetnosti za scensko, filmsko, televizijsko stvaralaštvo, likovno stvaralaštvo, glazbeno i plesno stvaralaštvo.

Boduju se do tri postignuća na natjecanjima tijekom prethodne godine obrazovanja i to ona ostvarena na manifestacijama natjecateljskog i izlučnog karaktera sukladno aktima Agencije za odgoj i obrazovanje te Agencije za strukovno obrazovanje, odnosno ovlaštenog organizatora međunarodnog natjecanja.

Student mora priložiti presliku pismenog dokaza o postignućima.

Studenti koji su ostvarili izvannastavna postignuća u području znanosti i/ili umjetnosti boduju se kako slijedi.

Međunarodno natjecanje:

uspjeh bodovi

1.mjesto 5

2.mjesto 4

3.mjesto 3

Državno natjecanje:

uspjeh bodovi

1.mjesto 3

2.mjesto 2

3.mjesto 1

Nagrade

uspjeh bodovi

1.Nagrada sveučilišta (rektorova nagrada) 5

2.Nagrada fakulteta (dekanova nagrada) 3

Ako student ostvari uspjehe na državnom i međunarodnom natjecanja, a u istom području, bodovat će se jedno povoljnije ostvarenje za studenta.

**1.2.2. B) Završeno obrazovanje u statusu redovitog učenika dviju srednjih škola**

Članak 15.

Dodatna dva (2) boda može ostvariti student prve godine studija koji je završio srednjoškolsko obrazovanje kao redoviti učenik dviju četverogodišnjih srednjih škola, umjetničke (ples, glazba, likovna umjetnost) i druge srednjoškolske ustanove s općeobrazovnim predmetima.

Ukoliko je uspjeh s državnog ili međunarodnog natjecanja ostvaren u području iz umjetničke, četverogodišnje srednje škole (glazba, ples i likovna umjetnost) bodovat će se povoljnija osnova za studenta.

**2. KRITERIJ DEFICITARNOSTI ZANIMANJA**

Članak 16.

Pod pojmom deficitarno zanimanje, u smislu ovoga Pravilnika, podrazumijeva se zanimanje koje nije zastupljeno na tržištu rada u onolikom broju u kojem je iskazana potražnja poslodavaca odnosno za koje na Hrvatskom zavodu za zapošljavanje – Područnoj službi Šibenik (u daljnjem tekstu: Zavod) nema prijavljenih nezaposlenih osoba.

Sukladno članku 9. stavku 3., gradonačelnik Grada Šibenika donosi Odluku kojom utvrđuje deficitarna zanimanja, a ukoliko se izabrani studij studenta nalazi na listi iz navedene Odluke, potrebno je da student udovolji općim uvjetima iz članka 3. ovoga Pravilnika.

Ako dva ili više studenata imaju jednak broj bodova utvrđen po ovom kriteriju, prednost ima student s boljim aritmetičkim prosjekom ocjena, odnosno postignutog uspjeha.

Bodovanje po ovom kriteriju će se vrednovati prema postignutom uspjehu u obrazovanju, uz mogućnost ostvarenja dodatnih bodova za studente prve godine studija koji su završili srednjoškolsko obrazovanje kao redoviti učenici dviju četverogodišnjih srednjih škola.

***Za studente prvih godina studija*** – Bodovi se dodjeljuju prema tablici u nastavku na način da se opći uspjeh (prosjek svih ocjena sa svjedodžbe) svake završene godine srednjoškolskog obrazovanja zbraja, a zbroj se dijeli s brojem završenih godina srednjoškolskog obrazovanja:

uspjeh bodovi

5,00-4,90 50

4,89-4,80 45

4,79-4,70 40

4,69-4,60 35

4,59-4,50 30

4,49-4,40 25

4,39-4,30 20

4,29-4,20 15

4,19-4,00 10

Studentima koji su završili redovno dvije srednje škole od kojih je jedna umjetnička srednja škola, boduje se isključivo uspjeh općeobrazovnog programa srednje škole koja nije umjetnička.

Broj bodova za studente prve godine studija iz stavka 4. ovog članka se uvećava ovisno o postignutom uspjehu na ispitima državne mature za obvezne predmete kako slijedi:

Viša razina broj bodova

Dovoljan (2) 4

Dobar (3) 6

Vrlo dobar (4) 8

Odličan (5) 10

Osnovna razina broj bodova

Dovoljan (2) 2

Dobar (3) 4

Vrlo dobar (4) 6

Odličan (5) 8

\*Hrvatski jezik će se svim studentima prve godine bodovati kroz ocjene više razine.

***Za studente viših godina studija*** – Bodovi se dodjeljuju prema tablici u nastavku na način da se prosječne ocjene svake završene godine akademskog obrazovanja zbrajaju, a zbroj se dijeli s ukupnim brojem prethodno završenih akademskih godina obrazovanja.

uspjeh bodovi

5,00-4,90 90

4,89-4,80 80

4,79-4,70 70

4,69-4,50 60

4,49-4,20 50

4,19-3,80 40

3,79-3,50 30

3,49-3,20 20

3,19-3,00 10

Dodatna dva (2) boda može ostvariti učenik koji je završio srednjoškolsko obrazovanje kao redoviti učenik dviju četverogodišnjih srednjih škola, umjetničke (ples, glazba, likovna umjetnost) i druge srednjoškolske ustanove s općeobrazovnim predmetima.

**3. KRITERIJ SOCIJALNO-EKONOMSKOG STATUSA**

Članak 17.

Smatra se da student udovoljava ovom kriteriju ako ispunjava opće uvjete iz članka 3. ovoga Pravilnika te najmanje jedan od sljedeća 4 posebna uvjeta:

1. Kućanstvo studenta/student je korisnik zajamčene minimalne naknade Hrvatskog zavoda za socijalni rad, Područni ured Šibenik, odnosno kućanstvo studenta/student je korisnik prava iz socijalnog programa Grada po osnovi uvjeta prihoda, sukladno Odluci o socijalnoj skrbi Grada Šibenika. 60 bodova

2. Prihod po članu kućanstva studenta ne prelazi 100% proračunske osnovice za dječji doplatak HZMO-a u tekućoj godini. 40 bodova

3. Student je dijete smrtno stradalog, zatočenog ili nestalog hrvatskog branitelja iz Domovinskog rata. 30 bodova

4. Student nema oba roditelja (roditelji su umrli, nepoznati ili lišeni roditeljskog prava) ili se nalazi u udomiteljskoj obitelji. 25 bodova

Bodovi ostvareni po točkama 1. - 4. se mogu zbrajati, a ukoliko student istovremeno ispunjava uvjete iz točki 1. i 2., boduje se povoljniji uvjet za studenta, odnosno boduje se samo jedan kriterij po točkama 1. ili 2. dok se bodovi iz točaka 3. i 4. zbrajaju i pridružuju ili točki 1. ili 2.

Ukoliko student ispuni opće uvjete iz članka 3. ovog Pravilnika te najmanje jedan od posebnih uvjeta ovog kriterija, može ostvariti i dodatne bodove prema kriteriju socijalno-ekonomskog statusa:

Ako student ostvaruje pravo na inkluzivni dodatak Hrvatskog zavoda za socijalni rad:

1. razina inkluzivnog dodatka 25 bodova,

2. razina inkluzivnog dodatka 20 bodova,

3. razina inkluzivnog dodatka 15 bodova,

4. razina inkluzivnog dodatka 10 bodova,

5. razina inkluzivnog dodatka 5 bodova, odnosno

* ako je studentu utvrđeno minimalno 60% oštećenja organizma, odnosno najmanje III. stupanj oštećenja funkcionalnih sposobnosti ili 15 bodova
* ako je studentu utvrđeno od 40% do 60% oštećenja organizma, odnosno II. stupanj oštećenja funkcionalnih sposobnosti ili 10 bodova
* ako je studentu utvrđeno minimalno 30% oštećenja organizma, odnosno I. stupanj oštećenja funkcionalnih sposobnosti pri Zavodu za vještačenje, profesionalnu rehabilitaciju i zapošljavanje osoba s invaliditetom odnosno pri Hrvatskom zavodu za mirovinsko osiguranje. 5 bodova

Ukoliko student paralelno ostvaruje pravo na inkluzivni dodatak Hrvatskog zavoda za socijalni rad te ima utvrđeni postotak oštećenja organizma pri Zavodu za vještačenje, profesionalnu rehabilitaciju i zapošljavanje osoba s invaliditetom odnosno pri Hrvatskom zavodu za mirovinsko osiguranje, bodovat će se povoljnije utvrđenje.

Ako dva ili više studenata imaju jednak broj bodova utvrđen po ovom kriteriju, prednost ima student korisnik zajamčene minimalne naknade/korisnik prava iz socijalnog programa Grada Šibenika, odnosno student koji ima niži prihod po članu kućanstva, a ako se ni na taj način ne može zaključiti koji student ima prednost, prednost će se utvrđivati temeljem boljeg aritmetičkog prosjeka.

**4. DODATNO BODOVANJE PREMA SVIM KRITERIJIMA STIPENDIJA**

Članak 18.

Studenti mogu ostvariti dodatne bodove neovisno o kategoriji stipendije, odnosno kriteriju za dodjelu stipendije:

1.Studenti koji su u prethodnoj akademskoj godini sudjelovali u programima i projektima međunarodne mobilnosti u okviru neformalnog obrazovanja te imaju Youthpass certifikat za 30 sati ili više, boduju se s dva (2) dodatna boda.

2.Studenti, mladi roditelji do 25 godina starosti, boduju se s dodatna dva (2) boda.

**VI. POSTUPAK DODJELE STIPENDIJE**

Članak 19.

Stipendije se dodjeljuju na temelju natječaja koji raspisuje gradonačelnik Grada Šibenika. Natječaj se objavljuje na oglasnoj ploči Grada Šibenika, službenoj web stranici Grada te najmanje u jednom javnom glasilu koje se izdaje ili prodaje na području grada Šibenika, a sadrži:

- naziv tijela koje objavljuje natječaj,

- opće uvjete i kriterije za dodjelu stipendija,

- vrijeme trajanja natječaja,

- popis dokumenata koje je potrebno priložiti,

- visinu stipendija,

- naziv tijela kojem se podnose zahtjevi,

- broj stipendija koje se dodjeljuju,

- rok u kojem će biti objavljeni rezultati natječaja i

- druge potrebne podatke.

Potrebna dokumentacija prilaže se uz obrazac prijave na natječaj za dodjelu stipendija i sastavni je dio prijave.

Popunjeni obrazac prijave na natječaj za dodjelu stipendija i sva popratna dokumentacija podnose se isključivo elektronički.

Prijava se smatra valjanom ako je podnesena s potpunom dokumentacijom u roku utvrđenim natječajem, a nepotpune prijave se neće razmatrati.

Članak 20.

Povjerenstvo na temelju uvjeta i kriterija iz ovog Pravilnika vrednuje bodovanje i sastavlja redoslijednu listu prijavljenih kandidata na način da se kandidatu s najvećim brojem bodova dodjeljuje redni broj jedan na listi.

Lista se utvrđuje odvojeno za svaku kategoriju stipendija iz natječaja.

Ako podnositelj prijave/kandidat za stipendiju koji je ostvario pravo na stipendiju odustane od stipendije, pravo na stipendiju ostvaruje prvi sljedeći podnositelj prijave/kandidat koji ima najbolji prosjek, neovisno o kategorijama, odnosno kriterijima stipendije.

Lista sadrži sljedeće podatke: ime i prezime studenta, ukupan broj ostvarenih bodova te aritmetički prosjek ocjena u slučaju da studenti imaju isti broj ostvarenih bodova.

Članak 21.

Rezultati natječaja (privremena lista kandidata) za dodjelu stipendija objavljuju se na oglasnoj ploči Grada Šibenika i na web stranici Grada Šibenika, u roku od petnaest (15) dana nakon isteka roka za podnošenje zahtjeva.

U roku od osam (8) dana od dana objavljivanja privremene liste, svaki kandidat može podnijeti pisani prigovor na listu.

Povjerenstvo je dužno donijeti odluku o prigovoru u roku od osam (8) dana nakon isteka roka za prigovor.

Odluka o prigovoru je konačna.

Konačni rezultati natječaja (konačna lista kandidata) objavljuje se nakon odluka o svim podnesenim prigovorima.

**VII. NAČIN I UVJETI KORIŠTENJA STIPENDIJE**

Članak 22.

Nakon konačnosti odluke o dodjeli stipendija, gradonačelnik Grada Šibenika i korisnik stipendije zaključuju ugovor o stipendiranju koji sadrži:

- naziv ugovornih strana

- naziv i mjesto obrazovne ustanove,

- akademski ili stručni naziv koji korisnik stipendije stječe završetkom studija,

- iznos odobrene stipendije,

- vrijeme i način korištenja stipendije,

- eventualni odustanak ili otkaz ugovora,

- druga prava i obveze ugovornih strana.

Članak 23.

Stipendije se dodjeljuju temeljem provedenog javnog natječaja za razdoblje jedne akademske godine.

Stipendije se isplaćuju tijekom deset mjeseci, u razdoblju od 1. listopada do 31. srpnja, dok korisnik stipendije ispunjava uvjete iz ovog Pravilnika.

Stipendija se isplaćuje, u pravilu, od prvog do petnaestog u mjesecu za tekući mjesec.

Stipendiju isplaćuje Upravni odjel za financije Grada Šibenika, mjesečno tijekom akademske godine, na temelju zahtjeva Upravnog odjela za društvene djelatnosti Grada Šibenika i to preko tekućeg računa korisnika stipendije otvorenog kod izabrane poslovne banke.

Članak 24.

Korisnik stipendije je dužan obavijestiti Grad Šibenik kao davatelja stipendije, u roku od osam (8) dana, o promjenama okolnosti koje utječu na pravo ostvarivanja stipendije, posebice o promjeni adrese prebivališta, kao i o svim ostalim okolnostima bitnima za ostvarenje i korištenje stipendije.

Ukoliko korisnik stipendije prekrši bilo koju ugovorom preuzetu obvezu, Grad Šibenik ima pravo jednostrano raskinuti Ugovor, posebice u sljedećim slučajevima:

* ako ustanovi da je korisnik stipendije dao netočne i/ili neistinite podatke ili dokumente u postupku zaključivanja Ugovora;
* ako korisnik stipendije za vrijeme korištenja stipendije ostvari i koristi stipendiju po drugoj osnovi ili ostvaruje dohotke s osnove radnog odnosa;
* ako izgubi status redovitog studenta;
* ako korisnik stipendije prekine studij, a da o tome ne obavijesti Grad Šibenik u roku od osam (8) dana od dana prekida,
* ako korisnik stipendije bude pravomoćno osuđen za kazneno djelo s izdržavanjem kazne zatvora.

Ukoliko kod korisnika stipendije nastupe okolnosti iz prethodnog stavka, Grad Šibenik kao davatelj stipendije obustavit će svaku daljnju isplatu i zatražit će povrat do tog trenutka isplaćenih sredstava.

Sva pitanja povrata primljenog iznosa stipendije bit će regulirana Ugovorom sklopljenim s korisnikom stipendije.

Ukoliko korisnik stipendije diplomira/završi studij prije roka utvrđenog Ugovorom, danom diplomiranja/završetka studija gubi pravo na stipendiju, o čemu treba obavijestiti Upravni odjel za društvene djelatnosti Grada Šibenika (najkasnije u roku petnaest (15) dana od dana diplomiranja/završetka studija).

**VIII. PRIJELAZNE I ZAVRŠNE ODREDBE**

Članak 25.

Stupanjem na snagu ovog Pravilnika prestaje važiti Pravilnik o uvjetima i kriterijima stipendiranja studenata Grada Šibenika („Službeni glasnik Grada Šibenika“, broj 11/15 i 7/16)

Članak 26.

Ovaj Pravilnik stupa na snagu osmog dana od dana objave u „Službenom glasniku Grada Šibenika“.

KLASA: 604-01/25-01/01

URBROJ: 2182-1-05/1-25-4

Šibenik, 18. srpnja 2025.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović,v.r.